作者:元結
標題:窊尊詩
內容:巉巉小山石，數峰對窊亭。窊石堪為樽，狀類不可名。巡迴數尺間，如見小蓬瀛。尊中酒初漲，始有島嶼生。豈無日觀峰，直下臨滄溟。愛之不覺醉，醉臥還自醒。醒醉在尊畔，始為吾性情。若以形勝論，坐隅臨郡城。平湖近階砌，近山複青青。異木幾十株，林條冒簷楹。盤根滿石上，皆作龍蛇形。酒堂貯釀器，戶牖皆罌瓶。此尊可常滿，誰是陶淵明。